Espanjassa asuu vakituisesti yli 2 000 suomalaista eläkeläistä. Suomi maksaa Espanjalle kuukausimaksua heistä jokaisesta – tarvitsi henkilö hoitoa tai ei.

Lämmön, tunnelman ja maisemien lisäksi Espanja houkuttelee suomalaisia eläkeläisiä huokeudellaan.

Yksi merkittävä tekijä on ilmainen terveydenhuolto. Julkisella puolella ja yhteisten sopimusten piirissä olevilla yksityisillä tapahtuva hoito on vakituisesti maassa asuville eläkeläisille maksutonta.

Hintalappu hoidoista osoitetaan kuitenkin Suomeen. Kela maksaa Espanjalle kuukausittain könttäsummaa kaikista suomalaiseläkeläisistä. Kustakin yli 65-vuotiaasta maksu on 301,88 euroa ja 20–64-vuotiaasta 57,16 euroa (2016). Maksua suoritetaan jokaisesta eläkeläisestä, joka täyttää vakituisen asumisen kriteerit – käytti tämä terveydenhuoltopalveluita tai ei.

Esimerkiksi vuonna 2014 Espanja laskutti Suomelta sairaanhoidon kustannuksia eläkkeensaajista ja heidän perheenjäsenistään yhteensä 6,6 miljoonaa euroa, kertoo Kelan tilasto.

Suomi saa vastavuoroisesti maksuja muilta EU-mailta. Taustalla on yleiseurooppalainen käytäntö.

– Jos ihminen päättää muuttaa Suomesta toiseen EU-maahan tai Sveitsiin, tutkitaan, mistä maasta hänelle on kertynyt eläkettä, kertoo etuuspäällikkö Marika Lahtivirta Kelasta.

– Jos eläkemaa on Suomi, lainsäädännön nojalla Suomi myös kustantaa henkilön tarvitseman sairaanhoidon.

Jotta eläkeläinen saa hoidon uudessa asuinvaltiossaan, Kela myöntää hänelle standardoidun EU-lomakkeen S1, jonka hän vie paikalliseen sairauskassaan rekisteröitäväksi. Kun S1-lomake on rekisteröity, henkilön uusi asuinmaa myöntää hänelle paikallisen sairausvakuutuskortin, jolla hän saa tarvitsemansa hoidon paikallisella maksulla – Espanjassa siis nollalla eurolla.

Espanjan kansallisen lainsäädännön mukaan eläkeläisiltä ei pääsääntöisesti peritä asiakasmaksuja. Niinpä suomalaiset eläkeläiset saavat hoidon ilman asiakasmaksua kuten paikallisetkin eläkkeensaajat.

Kiinteä kuukausimaksu on poikkeus

Espanjan perimä kiinteä kuukausimaksu on poikkeus eikä sääntö. Tänä vuonna kiinteää maksua saavat Espanjan lisäksi Irlanti, Espanja, Kypros, Portugali, Ruotsi ja Yhdistynyt kuningaskunta.

Aiemmin myös Suomi kuittasi muilta mailta kiinteää maksua. Tämän vuoden alusta alkaen Suomi liittyi EU-maiden enemmistön joukkoon ja alkoi saada todellisten kustannusten mukaan määräytyvää suoritusta.

– EU-lainsäädännön pääsääntö on, että toiselta maalta laskutetaan todellisesti aiheutuneet kustannukset. Espanjan kohdalla sovelletaan poikkeusta, jossa maa laskuttaa eläkeläisistä ja heidän perheenjäsenistään kiinteämääräistä kuukausisummaa, joka määräytyy maan terveydenhuoltokustannusten keskiarvon mukaan kuukautta kohden, Lahtivirta selvittää.

Toisin sanoen esimerkiksi 301,88 euroa on hoitokustannusten arvioitu keskimääräinen kustannuserä yhtä yli 65-vuotiasta eläkeläistä kohden kuukaudessa.

Kiinteä summa on EU:n vahvistama. Se laskutetaan maan terveydenhuoltopalvelujen perusteella kaikilta kuukausilta, jotka henkilö asuu maassa virallisesti – riippumatta siitä, onko hän tarvinnut palveluita tuona aikana.

2016 on viimeinen vahvistettu vuosi Espanjan osalta.

Suomi maksaa lähes 2 200 eläkeläisestä

Helmikuun tilaston mukaan Espanjassa asuu hieman alle 2 200 eläkkeensaajaa, joiden sairaanhoidon kustannuksista Suomi vastaa.

Terveydenhuollon kokonaishintalapun laskeminen ei ole mutkatonta. Paitsi että eri-ikäisistä maksetaan eri summaa, he asuvat maassa eripituisia aikoja. Suomi suorittaa maksua kunkin kohdalla niistä kuukausista, jotka tämän katsotaan asuneen Espanjassa vakituisesti.

Vakituisen asumisen raja taas on häilyvä.

– Suomi katsoo, että tilapäisesti ulkomailla voi olla vuoden ennen kuin tippuu sosiaaliturvasta ulos, mutta varsinkin useaan otteeseen Suomen ja ulkomaan välillä matkustelevan kohdalla tulee jossakin vaiheessa arvioitavaksi, missä hänen kiinteä pisteensä todella on, kertoo Marika Lahtivirta.

– Jos maat ovat asiasta eri mieltä, käydään keskustelua ja sovitaan, mikä on oikea tulkinta. Espanjan kansallinen lainsäädäntö katsoo herkästi, että jos henkilö asuu siellä yli puoli vuotta, asuminen on vakituista.

Espanja on Lahtivirran mukaan kaikista maista eläkeläisten kohdalla merkittävin yksittäinen kustannuserä. Sen sijaan kaikki ikä- ja ihmisryhmät huomioivassa laskelmassa ykkönen on Viro.

Taloussanomat kertoi 14. maaliskuuta, että Espanjassa asuvien suomalaisten eläkeläisten verotus saattaa ensi vuoden alussa siirtyä Suomeen. Mahdollinen muutos ei herättänyt paikallisissa riemastusta. Terveydenhuollon maksujärjestelmään eläkeverotuksella ei kuitenkaan ole vaikutusta.